钦定古今图书集成/明伦汇编/宫闱典/第117卷 > 李湘
## 钦定古今图书集成/明伦汇编/宫闱典/第117卷 > 李湘

按《金史后妃传》：元妃李氏，父湘、母王盼儿，皆微贱。大
定末，以监户女子入宫，大爱幸。父湘追赠金紫光禄
大夫、上柱国、陇西郡公，祖、父、曾祖、父皆追赠。兄喜儿
旧尝为盗，与弟铁哥皆擢显近，势倾朝廷，风采动四
方，射利竞进之徒，争趋走其门。南京李炳、中山李著
与通谱系，超取显美，胥持国附依，以致宰相怙财固”
位，上下纷然，知其奸蠹，不敢击之，虽击之，莫能去也。
自钦怀皇后没世，中宫位虚久，章宗意属李氏。而国
朝故事，皆徒单、唐括、蒲察、拏懒、仆散、纥石烈、乌林荅、
乌古论诸部部长之家，世为姻婚，娶后尚主，而李氏
微甚。至是，章宗果欲立之，大臣固执不从，台谏以为
言，帝不得已，进封为元妃，而势位熏赫，与皇后侔矣。
兄喜儿，累官宣徽使、安国军节度使；弟铁哥，累官近
侍局使、少府监。太安元年四月，诏曰：“近者有诉元妃
李氏潜计负恩，自泰和七年正月，章宗暂尝违豫，李
氏与新喜窃议为储嗣未立，欲令宫人诈作有身计，
取他儿诈充皇嗣。遂于年前闰月十日，因贾承御病，
呕吐，腹中若有积块。”李氏与其母王盼儿、李新喜谋，
令贾氏诈称有身，俟将临月，于李家取儿以入，月日
不偶，则规别取，以为皇嗣。章宗崩，谋不及行。当先帝
弥留之际，命平章政事完颜匡都提点中外事务，明
有敕旨：“我有两宫人，有娠”，更令召平章左右并闻斯
语。李氏并新喜，乃敢不依敕旨，欲唤喜儿铁哥。事既
不克，窃呼提点近侍局乌古论庆寿与计，因品藻诸
王，议复不定。知近侍局副使徒单张僧遣人召平章，
已到宣华门外，始发勘同。平章入内，一遵遗旨，以定
大事。方先帝疾危，数召李氏，李氏不到。及索衣服，李
氏承召，亦不即来，犹与其母私议。“先皇平昔或有幸
御，李氏嫉妒，令女巫李定奴作纸木人、《鸳鸯符》，以事
魇魅，致绝圣嗣，所为不轨，莫可殚陈。事既发露，遣大
臣按问，俱已款服。命宰臣往审，亦如之。有司议法当
极刑，以其久侍先帝，欲免其死。王公百僚执奏坚确，
令赐李氏自尽，王盼儿、李新喜各正典刑。李氏兄安
国军节度使喜儿、弟少府监铁哥，如律，仍追除复系
监籍，于远地安置。